Seun gevonnis vir gru-moord op maFrancina van der Merwe. Foto: Facebook Waarskuwing: Die berig bevat grafiese besonderhede en kan sensitiewe lesers en kinders ontstel. Die 22-jarige Pieter le Roux van Vermaaklikheid in die Wes-Kaap is Donderdag in die Wes-Kaapse hooggeregshof gevonnis vir die moord op sy ma. Eric Ntabazalila, woordvoerder van die Nasionale Vervolgingsgesag (NVG), het bevestig Le Roux is tot ses jaar tronkstraf gevonnis op aanklag van poging tot moord en tot lewenslange tronkstraf op aanklag van moord. “Die hof het gelas dat die vonnisse gelyklopend uitgedien word.” Volgens Ntabazalila het Le Roux se regsverteenwoordiger aansoek gedoen om verlof om teen die vonnis te appelleer. Le Roux het in Mei erken dat hy sy ma, Francina van der Merwe (55), op 27 Julie wreed in haar huis op Skoolkop vermoor het. Le Roux het in sy pleitverduideliking sy motief agter dié moord bekend gemaak en ook in ŉ gedetailleerde opsomming vertel hoe sy ma gesterf het. Volgens die pleitverduideliking het Le Roux en sy ma hul lewe lank ŉ wankelrige verhouding gehad. Sy het hom glo sedert sy kinderjare geskel, gevloek en aangerand. Le Roux is verstandelik effens gestremd en het nie matriek nie. Van der Merwe het glo baie gedrink en dan vir hom goed soos “jy is mal in jou kop, jy is nie reg nie” en “jou mal d*nner” geskree. Sy sou hom daarna altyd aanrand, beweer Le Roux. Hy het verder aangevoer sy het hom talle kere “sonder rede” deur die gesig geslaan en gesê sy gaan hom doodmaak as hy dit waag om weg te loop van die huis af. Van der Merwe het hom glo ook verbied om ŉ “regte werk” te kry, en gesê sy werk is om die huis en tuin skoon te hou. Hy moes glo verskeie aande in die buitekamer slaap ná “een van haar woedebuie” wat byna altyd die gevolg van drank was. Spanning tussen ma en seun het vererger toe Le Roux by ŉ bruin vrou van die omgewing begin kuier het. Le Roux, wat alleen saam met sy ma in die huis gewoon het, het ŉ halfbroer en halfsuster. ŉ Ander halfsuster is vroeg in 2016 in ŉ motorongeluk dood. Hy sê sy suster se dood was baie traumaties, omdat sy altyd ŉ toevlug was wanneer dinge tuis handuit geruk het. “My ma het baie kere gesê sy wens ek het doodgegaan en nie my sussie nie.” Le Roux voer aan dit is as gevolg van dié mishandeling dat hy in Junie 2016 sy ma met miergif probeer doodmaak het. Hy het die miergif in haar tee gegooi. Aangesien sy net ŉ halwe koppie van dié tee gedrink en toe gaan slaap het, het sy oorleef. Sy het glo die volgende oggend die res van die koue tee klaar gedrink, maar steeds oorleef. Hy het sy vriendin van dié poging tot moord vertel. Op die dag van die moord, drie weke ná die eerste poging tot moord, het hy 20:30 by die huis gekom nadat hy eers by sy vriende en toe by sy vriendin gekuier het. “Toe ek by die huis kom, het ek koffie gemaak en ŉ sigaret gerook. Sy het my gevra hoekom ek so laat is en gesê daar is huisreëls. Ek het gesê ek was by my meisie, waarna sy begin skree en baklei het. Ek wou nie baklei nie en het televisie gekyk. Sy het gesê ons sal die volgende dag daaroor praat, en het gaan slaap. “Toe ek sien sy slaap, het ek ŉ graaf buite gaan haal. Ek was nie onder die invloed van dwelms of alkohol nie, en ek kon nugter dink. Ek het langs haar bed gaan staan [met die graaf] en wou myself keer, maar het besluit om voort te gaan en het haar oor die kop geslaan terwyl sy slaap. Sy het wakker geword en gevra: ‘Wat maak jy?’ Ek het haar aanhou slaan oor die kop en teen haar arm. Sy het gesê ek moet stop, en toe besef ek die graaf werk nie.” Le Roux sê hy het buitentoe gegaan om ŉ koevoet te gaan haal. Hy het Van der Merwe op haar kamervloer aangetref waar sy op haar maag gelê het. “Ek het haar toe talle kere met die koevoet in haar nek gesteek. Toe sy ophou asemhaal, het ek gestop. Ek het haar daarna by die huis uitgesleep en wou haar in die motor sit, maar sy was te swaar. Talle ander pogings om haar in die motor te kry, was ook tevergeefs. Ek het toe ŉ ankertou geneem en haar [aan haar enkels] vasgemaak aan die motor. Ek het haar agter die motor aangesleep tot by Blombos-heuwel.” Hy het huis toe gery en sy vriendin gebel en gesê sy ma is dood, maar nie dat hy haar doodgemaak het nie. Hy het die bebloede deel van die mat uitgesny, die bebloede klere, graaf en die koevoet in ŉ vuur gegooi om die bloed weg te brand. Die polisie het daarna opgedaag en wou weet waar Van der Merwe is. Hy het hulle na Blombos-heuwel vergesel, en is toe weer terug na die huis. Hulle het die bedekte deel van die vloer gesien waar die bloed was, dit opgelig en toe die bebloede vloer gesien. “Ek het erken dis haar bloed, waarna hulle my in hegtenis geneem het.” Le Roux sê sy van verskil van dié van sy oorlede ma, omdat sy haar nooiensvan teruggevat het nadat sy van haar man, sy pa, geskei is. Hy sê hy het nooit die huis verlaat of weggehardloop nie, maar eerder altyd by sy ander halfsuster gebly omdat Van der Merwe gedreig het om hom dood te maak.